Persidangan Meja Bulat Indonesia-Belanda 1949

Latar belakang

Pada 28 Januari 1949, Pertubuhan Bangsa-Bangsa Bersatu (PBB) bersetuju mengeluarkan resolusi mengutuk tindakan ketenteraan Belanda ke atas Pasukan Tentera Republik Indonesia dan mendesak penubuhan semula Kerajaan Indonesia. Selain daripada itu,mereka juga mendesak agar diadakan semula persidangan untuk menamatkan konflik secara aman. Sebelum itu, dua perjanjian terdahulu (Perjanjian Linggadjati dan Perjanjian Renvile) terbatal apabila kedua-dua belah pihak saling bertelagah mengenai syarat-syarat yang termaktub dalam perjanjian tersebut.
Selepas pengumuman Perjanjian Roem-van Roijen yang ditandatangani pada 6 Julai 1949 serta ia menerima pakai resolusi PBB, Dr. Mohammad Roem (Wakil Indonesia yang menandatangani perjanijan Roem-van Roijen) berkata bahawa pemimpin-pemimpin Republik Indonesia yang tinggal dalam buangan di Bangka akan menyertai persidangan tersebut untuk mempercepat lagi proses penyerahan kedaulatan.
Sejurus kepulangan pemimpin-pemimpin Republik Indonesia daripada buangan di Jogjakarta pada 6 Julai, pada pertengahan kedua Julai dan dari 31 Julai hingga 2 Ogos, Persidangan Antara Indonesia diadakan antara kesemua komponen pihak berkuasa Republik Indonesia Syarikat yang akan diisytiharkan kelak dan kesemua pihak bersetuju dengan prinsip dan rangka asas Perlembagaan.
Setelah perbincangan awal dianjurkan oleh Suruhanjaya PBB bagi Indonesia di Jakarta mencapai persetujuan, lokasi Persidangan tersebut bakal diadakan di The Hague.

Persidangan

Persidangan tersebut bermula secara rasmi pada 23 Ogos dan ketika persidangan tersebut, kedua-dua belah pihak telah mencapai kata sepakat dalam beberapa isu iaitu Piagam Pemindahan Hak Kedaulatan, Statut Kesatuan, Perjanjian Ekonomi dan Perjanjian dari segi sosial dan juga ketenteraan.
Selain dari itu juga, kedua-dua belah pihak juga mencapai persetujuan berkenaan pengunduran tentera Belanda "dalam tempoh paling singkat". Pihak Indonesia juga bersetuju bahawa tiada diskriminasi akan dibuat terhadap rakyat dan syarikat Belanda dan berkenaan dengan perjanjian perdagangan yang dahulunya dirundingkan oleh Hindia Timur Belanda, ia akan diambil alih oleh Indonesia. Namun begitu, mereka gagal untuk mencapai kata sepakat mengenai dua perkara; iaitu status Wilayah Papua Barat dan hutang piutang Pentadbiran Hindia Timur Belanda.
Perbincangan mengenai hutang dalaman dan luaran Pentadbiran Hindia Timur Belanda juga dibincangkan dan kedua-dua belah pihak memiliki jumlah tersendiri, menyebabkan perbalahan sama ada Republik Indonesia seharusnya bertanggungjawab ke atas hutang yang dialami oleh Pihak Belanda selepas mereka menyerah kalah kepada Jepun pada 1942. Namun begitu, apabila PBB dan Suruhanjaya PBB mengenai Indonesia masuk campur untuk menyelesaikan masalah tersebut, pihak Indonesia bersetuju untuk melangsaikan separuh daripada hutang tersebut sebagai bayaran untuk pemindahan hak kedaulatan keseluruhan gugusan kepulauan tersebut. Pada 24 Oktober, Delegasi Indonesia bersetuju untuk mengambil alih hutang Kerajaan Hindia Timur Belanda, sekurang-kurangnya berjumlah 4.3 bilion Guilders Belanda.

Isu Papua Barat

Sepanjang persidangan tersebut, kedua-dua belah pihak saling berbalah sama ada patut Papua Barat diserap masuk ke dalam Republik Indonesia atau kekal sebagai Wilayah Jajahan Belanda. Indonesia mendakwa Papua Barat sebahagian daripada wilayah Hindia Timur Belanda, manakala Belanda menyangkal dakwaan Indonesia dengan mengatakan bahawa Papua Barat tidak mempunyai perhubungan etnik dengan mereka. Biarpun pendapat umum Belanda mengatakan bahawa mereka harus menyerahkan Papua Barat kepada Indonesia, namun kerajaan Belanda enggan berkompromi dengan alasan sekiranya mereka bersetuju dengan dakwaan Indonesia, perjanjian tersebut tidak dapat dimeterai. Akhirnya, kedua-dua belah pihak bersepakat untuk mengadakan perbincangan mengenai Papua Barat, setahun selepas selesainya pemindahan hak kedaulatan Hindia Timur Belanda kepada Indonesia.
Namun begitu, Papua Barat masih lagi di bawah penguasaan Belanda, lantas menyebabkan Indonesia berasa tidak puas hati dengan tindakan tersebut. Papua Barat akhirnya digabungkan ke dalam Indonesia melalui Operasi Trikora (singkatan perkataan Tri Komando Rakyat), iaitu penaklukan Tentera Nasional Indonesia (TNI) ke atas Papua Barat pada tahun 1962.

Berakhirnya persidangan & penyerahan hak kedaulatan kepada Indonesia

Persidangan tersebut berakhir di Bangunan Parlimen Belanda pada 2 November 1949 dan pada 27 Disember 1949. Belanda secara rasminya menyerahkan hak kedaulatan Wilayah Hindia Timur Belanda kepada Kerajaan Indonesia.

Pengiktirafan 1945 sebagai Hari Kemerdekaan Indonesia oleh Belanda

Pada 15 Ogos 2005, akhirnya Parlimen Belanda secara rasminya mengiktiraf 17 Ogos 1945 sebagai tarikh Kemerdekaan Rasmi Republik Indonesia. Sebelum itu, mereka hanya mengiktiraf 27 Disember 1949 sebagai tarikh penyerahan kedaulatan setelah tewas dalam konflik berdarah selama empat tahun, sejurus selepas pengisytiharan kemerdekaan Indonesia pada penghujung Perang Dunia Kedua.